Folketing
2013-10-24

Det er jo sådan en slags adfærdskodeks for, hvordan man skal sejle i det arktiske område, og det kodeks bliver nok ikke engang juridisk bindende, det blive bare vejledende. Og det vil altså sige, at vi har krydstogtsskibe, der sejler rundt med 500-600 mennesker ombord i områder, hvor der overhovedet ikke er andre skibe i nærheden, og hvor man ikke aner, hvor langt nede havbunden ligger. Det er simpelt hen for farligt. Derfor er mit konkrete forslag også, at Danmark presser på, for at vi får lavet nogle mere bindende regler på det område. Og det, vi jo kan gøre i kongeriget Danmark, er, at vi kan sige, at inden for Grønlands og kongerigets søterritorium skal der være tvillingesejlads, at der må to krydstogtskibe altså sejle sammen, for det betyder, at der, hvis der sker en katastrofe, faktisk er en chance for, at de mennesker bliver reddet. De mennesker vil ikke blive reddet, om så hele det danske søværn lå deroppe.